Трето писмо до НЗОК за самоконтрола
Много Ви моля при предстоящето обсъждане на бюджета на НЗОК за следващата 2013 година да съдействате ПРОБЛЕМЪТ да намери своето оптимално решение! В момента децата до 18 години се лекуват добре и имат относително достатъчно средства за редовен самоконтрол – по 1100 теста/годишно, което позволява 3 изследвания на ден на кръвната глюкоза. Така те поддържат относително добра метаболитна компенсация и се предпазват от бърза прогресия на диабетните увреждания. За съжаление (по сегашната нормативна уредба на НЗОК) с навършване на 18 годишна възраст те започват да получават само по 150 теста/годишно. Това спира доброто им лечение и те много бързо получават редица инвалидизиращи усложнения, поради които ежегодно постъпват в болници и се дават огромни средства за лечение на увреждания, които при добър самоконтрол могат да не настъпят или поне значително да се забавят..!
Аналогично е положението при всички диабетноболни над 18 годишна възраст, които се лекуват чрез Интензифицирано инсулиново лечение (ИИЛ). Според редица широкомащабни проучвания на диабета ( DCCT – за тип 1 и UKPDS – за тип 2) бе установено категорично, че интензифицираният гликемичен контрол и лечение предпазват най-добре диабетиците от диабетните съдови увреждания - те намаляват опасността от настъпване и развитие на диабетната ретинопатия със 76%, на полиневропатията – с 61%, на нефропатията – до 54%, на високото ниво на холестерола – с 35% ...
Всичко това е предпоставка за огромни икономии на средства при лечението на тези увреждания за НЗОК и държавата! Редовният самоконтрол предпазва и от животозастрашаващите тежки хипогликемии и кетоацидози, поради които диабетноболните много често се хоспитализират!...
1. Повече информация и аргументи по темата Ви предлагаме в Приложение 1 – наше писмо до Министерски съвет, внесено през месец януари 2011 г. То е подписано от всички видни ендокринолози в страната !
2. Предложение за конкретни промени в нормативната уредба на НЗОК, които могат да решат оптимално проблема сме дали в Приложение 2.
07.06.2012 г. (д-р А. Стоев – Председател на БАД)